title: Директива 2009/143/ЕО на Съвета от 26 ноември 2009 година за изменение на Директива 2000/29/ЕО по отношение на делегирането на задачите за лабораторен анализ

text:
               4.12.2009

               BG

               Официален вестник на Европейския съюз

               L 318/23

      ДИРЕКТИВА 2009/143/ЕО НА СЪВЕТА

   от 26 ноември 2009 година
   за изменение на Директива 2000/29/ЕО по отношение на делегирането на задачите за лабораторен анализ
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 37 от него,
   като взе предвид предложението на Комисията,
   като взе предвид становището на Европейския парламент (1),
   като има предвид, че:

               (1)

               Съгласно Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (2) отговорните официални органи в държавите-членки могат да делегират предвидените в директивата задачи, включително лабораторния анализ, само на юридически лица, на които, съгласно официално одобрения им устройствен акт, е възложено да изпълняват изключително определени функции от обществен интерес.

               (2)

               Лабораторните анализи, които трябва да се извършват в рамките на Директива 2000/29/ЕО, са с подчертано технически характер и са свързани с различни научни области. Тези анализи изискват широк набор от разнообразни и скъпи технически средства и високоспециализиран лабораторен персонал, способен да се приспособява към бързото развитие на диагностичната методология. Броят на анализите, които следва да се извършват, се увеличава през последните години. В резултат на това става все по-трудно да се намерят юридически лица, които отговарят на всички необходими изисквания.

               (3)

               Поради тези причини е целесъобразно да се предвиди, че освен на юридическите лица, на които е възложено да изпълняват изключително определени функции от обществен интерес, многобройните и разнообразни по своята същност лабораторни анализи, необходими съгласно Директива 2000/29/ЕО, могат да се делегират и на юридически лица, които не отговарят на това изискване, като например университети, изследователски институти или частни лаборатории в каквато и да е юридическа форма, призната от съответната държава-членка съгласно националното ѝ законодателство, при условие че тези юридически лица изпълняват определени условия.

               (4)

               Целесъобразно е отговорните официални органи да проверяват дали юридическите лица, на които се делегира извършването на лабораторни анализи, са в състояние да осигурят качественото им осъществяване. Те следва например да са безпристрастни и да не са засегнати от конфликт на интереси, да могат да осигурят надеждни резултати и защита на поверителната информация.

               (5)

               Същевременно е целесъобразно да се даде възможност на юридическите лица, които изпълняват делегирани задачи в съответствие с Директива 2000/29/ЕО, да използват лабораториите си за дейности, свързани с лабораторен анализ, които не се включват в специфичните им функции от обществен интерес.

               (6)

               Наличието на подходяща инфраструктура за диагностика е сред въпросите, които се разглеждат в рамките на протичащата в момента оценка на фитосанитарното законодателство. Целесъобразно е обаче, без това да се отразява на резултатите от прегледа, в краткосрочен план изискванията за делегиране на лабораторния анализ да се изменят с цел приспособяването им към съществуващите нужди.

               (7)

               Поради това член 2, параграф 1, буква ж), втора алинея от Директива 2000/29/ЕО следва съответно да се измени.

               (8)

               В съответствие с точка 34 от Междуинституционалното споразумение за по-добро законотворчество (3) държавите-членки се насърчават да изготвят, за себе си и в интерес на Общността, свои собствени таблици, които да отразяват, доколкото е възможно, съответствието между настоящата директива и мерките за транспонирането ѝ, и да ги направят обществено достояние,

         ПРИЕ НАСТОЯЩАТА ДИРЕКТИВА:
   Член 1
   Член 2, параграф 1, буква ж), втора алинея от Директива 2000/29/ЕО се заменя със следното:

      „Отговорните официални органи в държавата-членка могат, в съответствие с националното законодателство, да делегират изпълнението, под тяхно ръководство и контрол, на предвидените в настоящата директива задачи на юридическо лице, субект на публичното или частното право, при условие че това лице и неговите членове нямат личен интерес от резултата от предприеманите от него мерки.
      Отговорните официални органи в държавите-членки гарантират, че на юридическото лице по втора алинея е възложено, съгласно официално одобрения му устройствен акт, да изпълнява изключително определени функции от обществен интерес, с изключение на лабораторен анализ, който юридическото лице може да извършва дори в случай че последният не се включва в специфичните му функции от обществен интерес.
      Независимо от третата алинея отговорните официални органи в държава-членка могат да делегират извършването на предвидения в настоящата директива лабораторен анализ на юридическо лице, което не отговаря на изискванията в посочената разпоредба.
      Отговорните официални органи могат да делегират извършването на лабораторния анализ на юридическо лице, само ако гарантират, че през целия период на делегиране това юридическо лице може да осигури безпристрастност, качество и защита на поверителната информация, както и че не съществува конфликт на интереси между изпълнението на делегираните му задачи и другите му дейности.“

   Член 2
   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива до 1 януари 2011 г. Те незабавно информират Комисията за това.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 26 ноември 2009 година.

            За Съвета

            Председател

         J. BJÖRKLUND

      (1)  Становище от 20 октомври 2009 г. (все още непубликувано в Официален вестник).

      (2)  ОВ L 169, 10.7.2000 г., стр. 1.

      (3)  ОВ C 321, 31.12.2003 г., стр. 1.


title: Директива на Съвета от 6 юни 1972 година относно организирането на координирани годишни проучвания на промишлената дейност

text:
Важна правна забележка

|

31972L0221

Официален вестник n° L 133 , 10/06/1972 стр. 0057 - 0060 специално финландско издание: глава 13 том 2 стр. 0099  специално датско издание поредица I глава 1972(II) стр. 0503  специално шведско издание: глава 13 том 2 стр. 0099  специално английско издание: поредица I глава 1972(II) стр. 0523  специално гръцко издание: глава 13 том 1 стр. 0246  специално испанско издание: глава 16 том 1 стр. 0026  специално португалско издание глава 16 том 1 стр. 0026  специално чешко издание глава 13 том 001 стр. 222  - 225 специално испанско издание глава 13 том 001 стр. 222  - 225 специално унгарско издание глава 13 том 001 стр. 222  - 225 специално литвийско издание глава 13 том 001 стр. 222  - 225 LV.ES глава 13 том 001 стр. 222  - 225 MT.ES глава 13 том 001 стр. 222  - 225 PL.ES глава 13 том 001 стр. 222  - 225 SK.ES глава 13 том 001 стр. 222  - 225 специално словенско издание глава 13 том 001 стр. 222  - 225

		19720606Директива на Съветаот 6 юни 1972 годинаотносно организирането на координирани годишни проучвания на промишлената дейност(72/221/ЕИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид договора за създаване на Европейската икономическа общност, и по-специално член 213 от него,като взе предвид предложението на Комисията,като има предвид, че за да изпълни задачите, които са ѝ възложени по силата на договора, Комисията трябва да разполага с актуална статистическа документация, позволяваща извършването на сравнения на между отделните държави, на структурата, значението и развитието на промишлеността и занаятите в държавите-членки;като има предвид, че по време на подготовката за преброяването в областта на промишлеността през 1963 г. Комисията намери за нужно да привлече вниманието на правителствата на държавите-членки върху факта, че развитието на икономиката на промишлеността в рамките на общ пазар налага спазването на някои минимални изисквания към статистическата информация; като има предвид, че данните, които са на разположение в различните държави-членки, са недостатъчни или прекалено малко съпоставими, за да могат да служат като надеждна документация при нейната дейност;като има предвид, че Европейската икономическа общност междувременно отбеляза съществен напредък по пътя на интеграцията; като има предвид, че новите насоки на икономическата политика и новата ориентация изискват инициативи и решения, които да бъдат основани на достоверна цифрова информация, докато статистическият инструментариум в областта на промишлеността и занаятите все още не е адаптиран към тази икономическа реалност;като има предвид, че тези недостатъци не позволяват събирането, въз основа на статистическите данни за промишлеността, налични в различните държави-членки, на информация, която да може да служи за надеждна база за работата на Комисията, по-специално в областта на индустриалната политика и на политиката на конкуренция;като има предвид, че е необходимо от държавите-членки да се получават сравними данни относно промишлената дейност и че е нужно извършването на проучвания, които да са координирани от гледна точка на съдържанието им, на областта, която покриват, на понятията и определенията, на методите, на представянето на информацията в детайлизиран вид по промишлени дейности и по големина на статистическите единици, за да може да се събере съвкупност от прецизни и логически свързани цифрови данни, с помощта на които да бъде възможно анализирането на състоянието и икономическото развитие на различните промишлени отрасли, техните възможности за растеж или трудности в тази насока, и които да могат да покрият също така нуждата от статистическа информация за изчисляване на приноса на промишлеността и на занаятите към брутния национален продукт и за други дейности в областта на синтеза на статистическа и икономическа информация,ПРИЕ НАСТОЯЩАТА ДИРЕКТИВА:Член 1Държавите-членки, като си сътрудничат в техническо отношение с Комисията, трябва да вземат всички необходими мерки за събирането на цифровите годишни данни, предназначени за изготвянето на кохерентна статистическа информация относно структурата и производствената дейност на промишлеността в държавите-членки. Тези данни за първи път ще се съберат най-късно през 1974 г. и ще се отнасят до предишната година.Член 2Проучването засяга всички промишлени предприятия, както и при необходимост занаятчийските ателиета, които наемат 20 души или повече персонал, и чиято основна дейност фигурира в някоя от групите от Общата номенклатура на икономическите дейности в Европейските общности (NACE), отнасящи се до промишлеността, включително свързаните с енергията и водата, както и гражданското строителство (NACE 1—5).Предприятията, които наемат по-малко от 20 души персонал, се включват в проучването на интервали, които не надвишават 5 години. Годините, в които трябва да се извърши периодично разширяване на полето на проучването, се определят от Комисията съгласувано с държавите-членки.Проучванията в предприятията, които наемат по-малко от 20 души персонал, могат да се извършват посредством анкетиране.Член 3Статистическите единици са предприятията и стопанските единици, както и местните стопански субекти за нуждите на регионалната статистика. Статистическите единици са определени в част I на NACE.Член 4Проучванията обхващат променливите, които са изброени в приложението към настоящата директива. По време на първия етап, който започва най-късно през 1974 г., включването в програмата на проучването на указаните в скоби променливи е факултативно. Започвайки от проучването от 1977 г., което ще се отнася до 1976 г., държавите-членки трябва да събират данни за всички изброени в приложението променливи.Въпреки това данните, които трябва да се събират относно предприятията, наемащи от 20 до 99 души персонал, се отнасят само до променливите, които са свързани с броя на заетите лица, оборота, сумата на заплатените брутни заплати и възнаграждения, както и с покупките на суровини, междинни продукти и промишлени услуги.За периодичните проучвания в предприятията, наемащи по-малко от 20 души персонал, Комисията преди края на 1975 г. трябва да направи предложения относно данните, които трябва да се събират.Още от началото на първото проучване за всеки местен стопански субект (предприятие) се събират данни относно следните три променливи:- общ брой на заетите лица, като се изключват работещите надомно;- изплатени брутни заплати и възнаграждения, включително възнагражденията, заплатени на работещите надомно, които фигурират във ведомостта за заплати;- обща сума на инвестициите в основен капитал.Това последно сведение допълва данните относно инвестициите, които се събират годишно от всяко предприятие, съгласно Директива 64/475/ЕИО на Съвета от 30 юли 1964 г. [1]Член 5С изключение на данните, които са обявени за поверителни от статистическа гледна точка по силата на националното право, резултатите от проучванията се предават всяка година на Комисията съгласно програмата за изработване на общо представяне във вид на таблици, като те са под формата на разбивки по производствени дейности, които съответстват на означените с трицифрени кодове позиции на NACE.Изключенията от това общо правило относно представянето под формата на разбивки по производствени дейности, подробностите относно представянето на резултатите, включително разбивките според големината на статистическите единици, и формата, под която резултатите трябва да бъдат предадени, се определят от Комисията съгласувано с държавите-членки.Държавите-членки, които при събирането и обработването на данните се основават на номенклатура на производствените дейности, която е различна от NACE, трябва да вземат всички необходими мерки, за да гарантират безпроблемно конвертиране на получените въз основа на използваната номенклатура резултати, към резултати според изискванията на номенклатурата на Общността.Член 6Държавите-членки предприемат всички необходими мерки, за да сведат времето за изпълнение и обработка на проучванията до възможния минимум, с цел да предоставят възможно най-бързо резултатите от тях на разположение на Комисията.Член 7Разходите, произтичащи от изпълнението на проучванията в държавите-членки, се поемат от националните бюджети.Член 8Адресати на настоящата директива са държавите-членки.Съставено в Люксембург на 6 юни 1972 година.За СъветаПредседателG. Thorn[1] ОВ 131, 13.8.1964 г., стр. 2193/64.--------------------------------------------------19720606ПРИЛОЖЕНИЕПроменливи, които се използват при събирането на информация от предприятията и от стопанските единици (СЕ)Код | Променливи | Въпроси за |предприятието | стопанската единица |1 | Общ брой на наетите лица | x | — |1.1 | Собственици, работещи в предприятието, и помощници от семейството | x | — |1.2 | Общ брой на постоянно наетите лица | x | x |1.21 | Работници, включително стажанти | x | x |1.21.1 | от тяхжени | (x) | — |1.22 | Заети лица, включително стажантите в областта на търговията и техниката | x | x |1.22.1 | от тяхжени | (x) | — |2 | Брой на часовете на редовна работа и на допълнителните часове работа, извършени от работниците и стажантите през годината | x | (x) |3 | Общ размер на разходите за труд | x | (x) |3.1 | Заплатени брутни заплати и възнаграждения, с изключение на възнагражденията, заплатени на работещите надомно | x | (x) |3.2 | Изплатени заплати и брутни допълнителни добавки по местожителство, които фигурират във ведомостта за заплати | x | (x) |3.3 | Задължителни и доброволни разходи за социално осигуряване на работодателя | x | (x) |3.31 | от тяхвноски за доброволно социално осигуряване и други разходи за труд | (x) | (x) |4 | Общ размер на оборота | x | x |4.1 | Сума на оборота, свързан с продуктите, произвеждани от самото предприятие (или СЕ), и приходи за предоставени промишлени услуги на трети лица (работа на ишлеме и т. н.) | x | x |4.11 | от тяхфактурирани суми за предоставени промишлени услуги (работа на ишлеме и т. н.) | (x) | (x) |4.2 | Сума на оборота, свързан с продуктите, които са закупени от трети лица и са препродадени в същото състояние | x | — |4.3 | Други компоненти от оборота | x | — |5 | Вътрешни трансфери на междинни стоки и промишлени услуги: стойност на доставките на суровини и на междинни продукти, извършени от една стопанска единица на друга такава от предприятието, и на промишлените услуги, предоставени от един стопанска единица на друга такава от предприятието | — | (x) |6 | Вътрешни трансфери на основен капитал: стойност на инвестиционните обекти, които са произведени (или построени) от една стопанска единица и доставени на друга стопанска единица от предприятието | — | (x) |7 | Складови наличности от завършени продукти, произведени от стопанската единица и от продукти в процес на производство: | | |7.1 | —в началото на годината | x | (x) |7.2 | —в края на годината | x | (x) |7.3 | —промяна, повишение или намаление | x | (x) |8 | Складови наличности от продукти, които са закупени, за да бъдат препродадени в състоянието, в което са: | | |8.1 | —в началото на годината | x | — |8.2 | —в края на годината | x | — |8.3 | —промяна, повишение или намаление | x | — |9 | Стойност на инвестиционните обекти, които са произведени или построени от самото предприятие с помощта на неговия собствен персонал, и са предвидени за използване от предприятието, и извършените от самото предприятие големи ремонти | x | — |10 | Стойност на инвестиционните обекти, които са произведени или построени от самата стопанска единица с помощта на нейния собствен персонал, и са предвидени за използване от стопанската единица, и извършените от самата стопанска единица големи ремонти | — | (x) |11 | Покупки или получаване на основни и спомагателни суровини, на междинни продукти, енергия и на дребно оборудване, което не се смята за основен капитал: | | |11.1 | Покупки от други предприятия | x | x |11.2 | Стойност на суровините и т.н., получени от други стопански единици от предприятието | — | (x) |12 | Разходи за получените промишлени услуги: | | |12.1 | —получени от други | x | x |12.2 | —получени от други | — | (x) |13 | Разходи за стоките, които са закупени, за да бъдат препродадени в състоянието, в което са | x | — |14 | Складови наличности от основни и спомагателни суровини, междинни продукти и енергия | | |14.1 | —в началото на годината | x | (x) |14.2 | —в края на годината | x | (x) |14.3 | —промяна, повишение или намаление | x | (x) |15 | Обща сума на разходите за непромишлени услуги, получени от други | x | — |15.1 | Платени наеми за помещения, използвани за нежилищни нужди и капиталови стоки | x | (x) |15.11 | от тяхплатени наеми за капиталови стоки | (x) | x |15.2 | Платени застрахователни вноски | x | — |15.3 | Банкови разноски | x | — |15.4 | Разходи за други видове непромишлени услуги | x | — |16 | Обща сума на косвените данъци | (x) | — |16.1 | Данък добавена стойност (ДДС) и други данъци върху оборота, както и данъци върху потреблението | (x) | (x) |16.11 | ДДС и други данъци върху оборота | (x) | (x) |16.12 | Данъци върху потреблението | (x) | (x) |16.2 | Други косвени данъци | x | — |17 | Субсидии за експлоатационна дейност | x | (x) |--------------------------------------------------


title: Директива 1999/24/ЕО на Комисията от 9 април 1999 година за привеждане в съответствие с техническия прогрес на Директива 93/32/ЕИО на Съвета относно устройството, осигуряващо задържането на пътниците в двуколесните моторни превозни средства (текст от значение за ЕИП)

text:
Важна правна забележка

|

31999L0024

Официален вестник n° L 104 , 21/04/1999 стр. 0016 - 0018 специално чешко издание глава 07 том 004 стр. 282  - 284 специално испанско издание глава 07 том 004 стр. 282  - 284 специално унгарско издание глава 07 том 004 стр. 282  - 284 специално литвийско издание глава 07 том 004 стр. 282  - 284 LV.ES глава 07 том 004 стр. 282  - 284 MT.ES глава 07 том 004 стр. 282  - 284 PL.ES глава 07 том 004 стр. 282  - 284 SK.ES глава 07 том 004 стр. 282  - 284 специално словенско издание глава 07 том 004 стр. 282  - 284

		19990409Директива 1999/24/ЕО на Комисиятаот 9 април 1999 годиназа привеждане в съответствие с техническия прогрес на Директива 93/32/ЕИО на Съвета относно устройството, осигуряващо задържането на пътниците в двуколесните моторни превозни средства(текст от значение за ЕИП)КОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската общност,като взе предвид Директива 92/61/ЕИО на Съвета от 30 юни 1992 г. относно типовото одобрение на дву- и триколесните моторни превозни средства [1], променена от акта за присъединяване на Австрия, Финландия и Швеция, и по-специално член 16 от нея,като взе предвид Директива 93/32/ЕИО на Съвета от 14 юни 1993 г. относно устройството, осигуряващо задържането на пътниците на двуколесните моторни превозни средства [2], и по-специално член 3 от нея,(1) като има предвид, че Директива 93/32/ЕИО е една от специалните директиви относно процедурата за типово одобрение в рамките на ЕО, която бе създадена с Директива 92/61/ЕИО, и че следователно разпоредбите на Директива 92/61/ЕИО относно системите, компонентите и техническите устройства на превозните средства се прилагат към горепосочената директива;(2) като има предвид, че напредъкът в техниката позволява адаптирането на Директива 93/32/ЕИО спрямо този прогрес и че за да се позволи правилното функциониране на системата за цялостно типово одобрение, е необходимо да се доизяснят и допълнят някои предписания на горепосочената директива;(3) като има предвид, че за тази цел е необходимо да се адаптират предписанията относно захващането на ремъчната дръжка и препратките, фигуриращи в точка Б на информационния фиш;(4) като има предвид, че мерките, предвидени в настоящата директива, са съобразени с мнението на Комитета за адаптиране съобразно техническия напредък, създаден по силата на член 13 на Директива 70/156/ЕИО [3], чието последно изменение и допълнение е извършено с Директива 98/91/ЕО на Европейския парламент и на Съвета [4],ПРИЕ НАСТОЯЩАТА ДИРЕКТИВА:Член 1Приложението към Директива 93/32/ЕИО се изменя и допълва съгласно приложението към настоящата директива.Член 21. От 1 януари 2000 г. държавите-членки нямат право, що се отнася до устройството, осигуряващо задържането на пътниците:- да отказват одобрение ЕО на определен тип двуколесно моторно превозно средство или на определен тип устройство, осигуряващо задържането на пътниците,- да забраняват регистрирането, продажбата или пускането в движение на двуколесни моторни превозни средства, както и продажбата или използването на устройства, осигуряващи задържането на пътниците,ако тези устройства отговарят на изискванията на Директива 93/32/ЕИО, чиято последна промяна е извършена с настоящата директива.2. От 1 юли 2000 г. държавите-членки могат да отказват одобряването в рамките на ЕО на всеки тип двуколесно моторно превозно средство по причини, свързани с устройството, осигуряващо задържането на пътниците, и на всеки тип устройство, осигуряващо задържането на пътниците, ако изискванията на Директива 93/32/ЕИО, чиято последна промяна е извършена с настоящата директива, не са изпълнени.Член 31. Държавите-членки приемат и публикуват законовите, подзаконовите и административните разпоредби, необходими, за да се съобразят с настоящата директива, най-късно до 1 януари 1999 г. Те незабавно информират Комисията за това.Те прилагат тези разпоредби от 1 януари 2000 г.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Държавите-членки съобщават на Комисията текстовете на разпоредбите от националното законодателство в областта, уредена от настоящата директива.Член 4Настоящата директива влиза в сила на двадесетия ден от датата на публикуването ѝ в Официален вестник на Европейските общности.Член 5Адресати на настоящата директива са държавите-членки.Съставено в Брюксел на 9 април 1999 година.За КомисиятаMartin BangemannЧлен на Комисията[1] ОВ L 225, 10.8.1992 г., стр. 72.[2] ОВ L 188, 29.7.1993 г., стр. 28.[3] ОВ L 42, 23.2.1970 г., стр. 1.[4] ОВ L 11, 16.1.1999 г., стр. 25.--------------------------------------------------19990409ПРИЛОЖЕНИЕ1. Точка 1.1. се замества от следния текст:"1.1. РемъкРемъкът трябва да бъде закрепен към седалката или към други части, свързани с рамката, по такъв начин, че да може да бъде използван лесно от пътника. Ремъкът и средството, с което се прикрепя, се проектират по такъв начин, че да могат да издържат, без да се скъсат, на отвесна теглителна сила 2000 N, приложено статично в центъра на повърхността на ремъка с максимално налягане от 2 Mpa."2. В допълнение 1, част Б на информационния фиш се заменя от следния текст:- "— част Б: — 1.4. до 1.4.2. включително."--------------------------------------------------


title: Директива 2001/40/ЕО на Съвета от 28 май 2001 година относно взаимното признаване на решения за експулсиране на граждани на трети страни

text:
Важна правна забележка

|

32001L0040

Официален вестник n° L 149 , 02/06/2001 стр. 0034 - 0036 специално чешко издание глава 19 том 04 стр. 107  - 109 специално испанско издание глава 19 том 04 стр. 107  - 109 специално унгарско издание глава 19 том 04 стр. 107  - 109 специално литвийско издание глава 19 том 04 стр. 107  - 109 LV.ES глава 19 том 04 стр. 107  - 109 MT.ES глава 19 том 04 стр. 107  - 109 PL.ES глава 19 том 04 стр. 107  - 109 SK.ES глава 19 том 04 стр. 107  - 109 специално словенско издание глава 19 том 04 стр. 107  - 109

		20010528Директива 2001/40/ЕО на Съветаот 28 май 2001 годинаотносно взаимното признаване на решения за експулсиране на граждани на трети страниСЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 63, параграф 3 от него,като взе предвид инициативата на Френската република [1],като взе предвид становището на Европейския парламент [2],като има предвид, че:(1) Договорът предвижда Съветът да приеме мерки в областта на имиграционната политика по отношение на изискванията за влизане и пребиваване, а също и по отношение на нелегалната имиграция и незаконното пребиваване.(2) Европейският съвет в Тамперe от 15 и 16 октомври 1999 г. препотвърди своята решимост да създаде зона на свобода, сигурност и правосъдие. За целта е необходима обща европейска политика в областта на предоставянето на убежище и миграцията, която едновременно да цели справедливо отнасяне към гражданите на трети страни и по-добро управление на миграционните потоци.(3) Необходимостта да се гарантира ефективност на изпълнението на решенията за експулсиране и по-добро взаимодействие между държавите-членки предполага взаимно признаване на решенията за експулсиране.(4) Решенията за експулсиране на граждани на трети страни трябва да се приемат в съответствие с основните права така, както са гарантирани с Европейската конвенция за защита правата на човека и основните свободи от 4 ноември 1950 г., по-специално членове 3 и 8 от нея, и Женевската конвенция за статута на бежанците от 28 юли 1951 г. и така, както те произтичат от общите за държавите-членки конституционни принципи.(5) В съответствие с принципа на субсидиарността целта на предложеното действие, а именно сътрудничеството между държавите-членки при експулсиране на граждани на трети страни, не може да бъде постигната в достатъчна степен от държавите-членки и следователно тази цел може поради ефекта от предвиденото действие да се постигне по-добре на общностно равнище. Настоящата директива не отива по-далеч от необходимото, за да се постигне тази цел.(6) В съответствие с член 3 от протокола за позицията на Обединеното кралство, приложен към Договора за Европейския съюз и Договора за създаване на Европейската общност, Обединеното кралство съобщи с писмо от 18 октомври 2000 г. своето намерение да участва в приемането и прилагането на настоящата директива.(7) В съответствие с членове 1 и 2 от протокола за позицията на Дания, приложен към Договора за Европейския съюз и Договора за създаване на Европейската общност, Дания не участва в приемането на настоящата директива и следователно не е обвързана с нея, нито с нейното прилагане. Предвид това, че настоящата директива цели да доразвие достиженията на правото от Шенген в приложение на разпоредбите на дял IV от Договора за създаване на Европейската общност, съгласно член 5 от посочения по-горе протокол, Дания ще реши в срок от шест месеца след приемането на тази директива от Съвета дали да транспонира, или не това решение в националното си законодателство.(8) По отношение на Република Исландия и Кралство Норвегия настоящата директива представлява доразвитие на достиженията на правото от Шенген в смисъла на сключеното на 18 май 1999 г. Споразумение между Съвета на Европейския съюз и тези две държави. В резултат на предвидените в споразумението процедури правата и задълженията, които произтичат от настоящата директива, ще се прилагат също така спрямо тези две държави и в отношенията между тези две държави и държавите-членки на Европейската общност, които са адресати на настоящата директива,ПРИЕ НАСТОЯЩАТА ДИРЕКТИВА:Член 11. Без да се засягат задълженията, които произтичат от член 23, и прилагането на член 96 от Конвенцията за прилагане на Споразумението от Шенген от 14 юни 1985 г., подписана в Шенген на 19 юни 1990 г., наричана по-долу "Конвенцията от Шенген", настоящата директива има за цел да направи възможно признаването на решение за експулсиране, което е взето от компетентен орган в държава-членка, наричана по-долу "издала решението държава-членка", на гражданин на трета страна, който се намира на територията на друга държава-членка, наричана по-долу "изпълняваща държава-членка".2. Всяко решение, което е взето в съответствие с параграф 1, се изпълнява съгласно приложимото законодателство на изпълняващата държава-членка.3. Настоящата директива не се прилага по отношение на членовете на семействата на граждани на Съюза, които упражняват правото си на свободно движение.Член 2За целите на настоящата директива:а) под "гражданин на трета страна" се разбира всяко лице, което не е гражданин на нито една държава-членка;б) под "решение за експулсиране" се разбира всяко решение, взето от компетентен административен орган на издалата решението държава-членка, с което се разпорежда експулсиране;в) под "изпълнителна мярка" се разбира всяка мярка, взета от изпълняващата държава-членка, с цел изпълнение на решение за експулсиране.Член 31. Експулсирането по член 1 се отнася до следните случаи:а) гражданин на трета страна е обект на решение за експулсиране, което е основано на сериозна и реална заплаха за обществения ред или за националната сигурност и безопасност, взето в следните случаи:- осъждане на гражданин на трета страна от издалата решението държава-членка за престъпление, което подлежи на наказание лишаване от свобода най-малко за срок от една година,- наличие на сериозни основания да се счита, че гражданин на трета страна е извършил тежки престъпни деяния или наличие на солидни доказателства за неговото намерение да извърши такива деяния на територията на държава-членка.Без да се засяга член 25, параграф 2 от Конвенцията от Шенген, ако въпросното лице притежава разрешение за пребиваване, издадено от изпълняващата държава-членка или от друга държава-членка, изпълняващата държава-членка взима становището на издалата решението за експулсиране държава-членка или на държавата, издала разрешението за пребиваване. Наличието на решение за експулсиране, взето в рамките на този параграф, позволява отнемане на това разрешение, при условие че националното законодателство на държавата, издала разрешението, позволява това.б) гражданин на трета страна е обект на решение за експулсиране, което е основано на неспазване изискванията на националното законодателство за влизане и пребиваване на чужденци.В двата случая по букви а) и б) решението за експулсиране не трябва да бъде отменено, нито временно спряно за изпълнение от издалата решението държава-членка.2. Държавите-членки прилагат настоящата директива при едновременно зачитане на правата на човека и на основните свободи.3. Прилагането на настоящата директива се извършва, без да се засягат разпоредбите на конвенцията за определяне на държавата, отговорна за разглеждане на молбите за убежище, подадени в една от държавите-членки на Европейските общности (Дъблинска конвенция), нито тези на спогодбите за реадмисия между държавите-членки.Член 4Държавите-членки предоставят възможност на заинтересования гражданин на трета страна да обжалва в съответствие със законодателството на изпълняващата държава-членка всяка мярка по член 1, параграф 2.Член 5Защитата на личните данни и сигурността на данните се гарантират в съответствие с Директива 95/46/ЕО на Европейския парламент и на Съвета от 24 октомври 1995 г. относно защитата на физическите лица по отношение на обработката на личните данни и свободното движение на такива данни [3].Без да се засягат членове 101 и 102 от Конвенцията от Шенген, картотеките с лични данни се използват в контекста на настоящата директива само за предвидените в нея цели.Член 6Органите на издалата решението държава-членка и на изпълняващата държава-членка използват всеки подходящ начин за сътрудничество и обмен на информация за въвеждането на настоящата директива.Издалата решението държава-членка предоставя на изпълняващата държава-членка всички необходими документи за да удостовери, че решението трайно подлежи на изпълнение чрез най-бързите подходящи средства, ако е уместно, в съответствие с относимите разпоредби на наръчника Sirene.Изпълняващата държава-членка пристъпва към предварително проучване на положението на въпросната личност, за да се убеди, че нито относимите международни актове, нито приложимото национално законодателство не са в конфликт с изпълнението на решението за експулсиране.След осъществяването на изпълнителната мярка изпълняващата държава-членка уведомява за това издалата решението държава-членка.Член 7Държавите-членки взаимно се компенсират за евентуално настъпили финансови дисбаланси в резултат на прилагането на настоящата директива, когато експулсирането не може да се осъществи за сметка на въпросния/ите гражданин/и на трета страна.За да позволи прилагането на настоящия член, Съветът ще приеме по предложение на Комисията преди 2 декември 2002 г. подходящи критерии и практически мерки. Тези критерии и практически мерки ще се прилагат също така и по отношение на изпълнението на член 24 от Конвенцията от Шенген.Член 81. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 2 декември 2002 г. Те незабавно информират Комисията за това.Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.2. Държавите-членки съобщават на Комисията текста на основните разпоредби от вътрешното право, които те приемат в областта, уредена с настоящата директива.Член 9Настоящата директива влиза в сила в деня на публикуването ѝ в Официален вестник на Европейските общности.Член 10Адресати на настоящата директива са държавите-членки, в съответствие с Договора за създаване на Европейската общност.Съставено в Брюксел на 28 май 2001 година.За СъветаПредседателT. Bodström[1] ОВ С 243, 24.8.2000 г., стр. 1.[2] Становище от 13 март 2001 г. (все още непубликувано в Официален вестник).[3] ОВ L 281, 23.11.1995 г., стр. 31.--------------------------------------------------


title: Директива 2009/150/ЕО на Комисията от 27 ноември 2009 година за изменение на Директива 98/8/ЕО на Европейския парламент и на Съвета с цел включване на флокумафен като активно вещество в приложение I към нея (Текст от значение за ЕИП)

text:
               28.11.2009

               BG

               Официален вестник на Европейския съюз

               L 313/75

      ДИРЕКТИВА 2009/150/ЕО НА КОМИСИЯТА

   от 27 ноември 2009 година
   за изменение на Директива 98/8/ЕО на Европейския парламент и на Съвета с цел включване на флокумафен като активно вещество в приложение I към нея
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
   като има предвид, че:

               (1)

               С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) се определя списък с активни вещества, подлежащи на оценка с оглед на възможното им включване в приложение I, IА или IБ към Директива 98/8/ЕО. В този списък е включен флокумафен.

               (2)

               Съгласно Регламент (ЕО) № 1451/2007 бе направена оценка на флокумафен в съответствие с член 11, параграф 2 от Директива 98/8/ЕО с оглед на употребата му в продуктов тип 14, родентициди, както е определен в приложение V към посочената директива.

               (3)

               За докладваща държава-членка бе определена Нидерландия и в съответствие с член 14, параграфи 4 и 6 от Регламент (ЕО) № 1451/2007 на 4 октомври 2007 г. тя представи на Комисията доклада на компетентния орган, придружен от препоръка.

               (4)

               Докладът на компетентния орган бе разгледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 на заседанието на Постоянния комитет по биоцидите на 15 май 2009 г. констатациите от прегледа бяха включени в доклад за оценка.

               (5)

               Изглежда, че направените проучвания дават основание да се очаква, че биоцидите, които се използват като родентициди и които съдържат флокумафен, не представляват риск за здравето на човека с изключение на случайни инциденти с деца. Беше установен риск за неприцелни животни. Засега обаче флокумафенът се разглежда като необходимо вещество поради причини, свързани с общественото здраве и хигиената. Поради това е оправдано флокумафенът да бъде включен в приложение I, за да се гарантира, че във всички държави-членки разрешенията за биоциди, които се използват като родентициди и които съдържат флокумафен, могат да бъдат издавани, изменяни или отменяни в съответствие с член 16, параграф 3 от Директива 98/8/ЕО.

               (6)

               С оглед на констатациите от доклада за оценка е уместно да се изисква при издаването на разрешения по отношение на продуктите, които съдържат флокумафен и които се използват като родентициди, да се прилагат специфични мерки за намаляване на риска. Мерките следва да бъдат насочени към ограничаване на риска от първична и вторична експозиция на хора и на неприцелни животни, както и на ефектите в дългосрочен план на веществото върху околната среда. За тази цел следва повсеместно да се наложат известни ограничения, като например максимално допустима концентрация, забрана за пускане на пазара на активното вещество в продукти, които не са готови за употреба, и използване на отблъскващи вещества, като държавите-членки следва да налагат и други условия според всеки конкретен случай.

               (7)

               Поради установените рискове и характеристиките на флокумафена, които го правят потенциално устойчив, склонен към биоакумулиране и токсичен, или много устойчив и силно склонен към биоакумулиране, флокумафенът следва да бъде включен в приложение I само за пет години и да се подложи на сравнителна оценка на риска в съответствие с член 10, параграф 5, подточка i), втора алинея от Директива 98/8/ЕО, преди да бъде отново включен в приложение I.

               (8)

               Важно е разпоредбите на настоящата директива да бъдат приложени едновременно във всички държави-членки, с цел да се осигури еднакво третиране на пазара на биоцидите, които съдържат активното вещество флокумафен, и също да се улесни правилното функциониране на пазара на биоциди като цяло.

               (9)

               Следва да се предостави разумен срок, преди дадено активно вещество да бъде включено в приложение I, за да се позволи на държавите-членки и на заинтересованите страни да се подготвят за произтичащите от това нови изисквания и да се осигури възможност на кандидатите, подготвили досиета, напълно да се възползват от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО започва от датата на включване.

               (10)

               След включването на държавите-членки трябва да се предостави разумен срок, в рамките на който те да прилагат член 16, параграф 3 от Директива 98/8/ЕО, и по-специално да дават, изменят или отменят разрешения за биоциди от продуктов тип 14, които съдържат флокумафен, с цел да се гарантира, че те съответстват на изискванията на Директива 98/8/ЕО.

               (11)

               Поради това Директива 98/8/ЕО следва да бъде съответно изменена.

               (12)

               Мерките, предвидени в настоящата директива, са в съответствие със становището на Постоянния комитет по биоцидите,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   1.   Държавите-членки приемат и публикуват не по-късно от 30 септември 2010 г. законовите, подзаконовите и административните разпоредби, необходими, за да се съобразят с настоящата директива.
   Те прилагат тези разпоредби от 1 октомври 2011 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното си законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 27 ноември 2009 година.

            За Комисията

         Stavros DIMAS

            Член на Комисията

      (1)  ОВ L 123, 24.4.1998 г., стр. 1.

      (2)  ОВ L 325, 11.12.2007 г., стр. 3.

      ПРИЛОЖЕНИЕ
      В приложение I към Директива 98/8/ЕО се вмъква следната позиция № 31:

                     №

                     Общоприето наименование

                     Наименование по IUPAC
                     Идентификационни номера

                     Минимална чистота на активното вещество в биоцидния продукт, пуснат на пазара

                     Дата на включване

                     Краен срок за привеждане в съответствие с член 16, параграф 3
                     (с изключение на продукти, съдържащи повече от едно активно вещество, за които крайният срок за привеждане в съответствие с член 16, параграф 3 е указаният в последното от решенията за включване относно тези активни вещества)

                     Дата на изтичане на срока за включване

                     Продуктов тип

                     Специални разпоредби (1)

                     „31

                     Флокумафен

                     4-хидрокси-3-[(1RS,3RS;1RS,3RS)-1,2,3,4-тетрахидро-3-[4-(4-трифлуорометилбензилокси)фенил]-1-нафтил]кумарин;
                     ЕО №: 421-960-0
                     CAS №: 90035-08-8

                     955 g/kg

                     1 октомври 2011 г.

                     30 септември 2013 г.

                     30 септември 2016 г.

                     14

                     Активното веществото флокумафен, вследствие на характеристиките, които го правят потенциално устойчиво, склонно към биоакумулиране и токсично или силно устойчиво и силно склонно към биоакумулиране, трябва да бъде подложено на сравнителна оценка на риска в съответствие с член 10, параграф 5, подточка i), втора алинея от Директива 98/8/ЕО, преди да отново да бъде включено в настоящото приложение.
                     Държавите-членки гарантират, че при издаването на разрешения се спазват следните условия:

                                 1.

                                 Номиналната концентрация на активното вещество в продуктите не надвишава 50 mg/kg и се издават разрешения само за готови за употреба продукти.

                                 2.

                                 Продуктите съдържат отблъскващо вещество и където е приложимо, оцветител.

                                 3.

                                 Продуктите не се използват като прах за посипване.

                                 4.

                                 Първичната и вторичната експозиция на хора и на неприцелни животни и на околната среда са сведени до минимум чрез спазване и прилагане на всички подходящи и налични мерки за намаляване на риска. Сред тези мерки са налагането на ограничение само за професионална употреба, определяне на горна граница на размера на опаковката и определяне на задължения за употреба на затворени и обезопасени кутии за примамки.“

         (1)  Във връзка с прилагането на общите принципи от приложение VI съдържанието и заключенията на докладите за оценка са на разположение на уебсайта на Комисията: http://ec.europa.eu/comm/environment/biocides/index.htm


title: Директива 2007/51/ЕО на Европейския парламент и на Съвета от 25 септември 2007 година за изменение на Директива 76/769/ЕИО на Съвета относно ограниченията за пускането на пазара на определени средства за измерване, съдържащи живак (Текст от значение за ЕИП)

text:
               3.10.2007

               BG

               Официален вестник на Европейския съюз

               L 257/13

      ДИРЕКТИВА 2007/51/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 25 септември 2007 година
   за изменение на Директива 76/769/ЕИО на Съвета относно ограниченията за пускането на пазара на определени средства за измерване, съдържащи живак
   (Текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 95 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   в съответствие с процедурата, предвидена в член 251 от Договора (2),
   като имат предвид, че:

               (1)

               Съобщението на Комисията от 28 януари 2005 г. за стратегията на Общността относно живака, която обхваща всички видове употреба на живак, съдържа заключение, че е целесъобразно да бъдат въведени ограничения на нивото на Общността за пускането на пазара на определени средства, които не са електрически или електронни, за измерване и контрол, съдържащи живак, които представляват основната група продукти с живак, за която все още не са предприети мерки на нивото на Общността.

               (2)

               Въвеждането на ограничения за пускането на пазара на средства за измерване, съдържащи живак, би допринесло ползи за околната среда и в дългосрочен план — за човешкото здраве, като се предотврати попадането на живак в потока от отпадъци.

               (3)

               Като се има предвид техническата и икономическа осъществимост, наличните данни относно средства за измерване и контрол показват, че незабавни ограничителни мерки следва да обхванат само средствата за измерване, които са предназначени за продажба на широк кръг потребители, и по-конкретно всички видове термометри за измерване на телесна температура.

               (4)

               Вносът на средства за измерване, съдържащи живак, които са произведени преди повече от 50 години, касае или антикварни предмети, или паметници на културата по смисъла на Регламент (ЕИО) № 3911/92 на Съвета от 9 декември 1992 г. относно износа на паметници на културата (3). Такава търговия е с ограничен обем и изглежда не представлява опасност за човешкото здраве или околната среда, и следователно не следва да бъде ограничавана.

               (5)

               Понастоящем само няколко малки специализирани предприятия произвеждат живачни барометри и те се продават пряко на потребителите предимно като декоративни предмети. Следва да бъде предвиден допълнителен срок за постепенно преустановяване на пускането на пазара на такива барометри, за да се позволи на производителите да приспособят стопанската си дейност към ограниченията и да се насочат към производство на барометри без живак.

               (6)

               С цел да се сведе до минимум изпускането на живак в околната среда и да се гарантира постепенното изваждане от употреба на останалите средства за измерване, съдържащи живак, предназначени за професионална и промишлена употреба, особено сфигмоманометрите в здравеопазването, Комисията следва да преразгледа наличието на по-надеждни безопасни алтернативи, които са технически и икономически осъществими. Що се отнася до сфигмоманометрите в здравеопазването, следва да се потърси становището на медицински експерти, за да се гарантира, че се отговаря в достатъчна степен на потребностите по отношение на диагностика и лечение на специфични заболявания.

               (7)

               В съответствие с настоящата директива следва да се ограничи само пускането на пазара на нови средства за измерване. Следователно това ограничение не се прилага за средства, които вече са в употреба или се продават за повторна употреба.

               (8)

               Несъответствията в законодателството или административните мерки, приети от държавите-членки по отношение на ограничението за живака в различни средства за измерване и контрол, биха могли да създадат пречки за търговията и да нарушат конкуренцията в Общността и могат по този начин да окажат пряко въздействие върху създаването и функционирането на вътрешния пазар. Поради това е необходимо сближаването на законодателствата на държавите-членки в областта на средствата за измерване и контрол чрез въвеждане на хармонизирани разпоредби във връзка с продуктите, съдържащи живак, като така се защити вътрешният пазар и същевременно се гарантира висока степен на защита на човешкото здраве и опазване на околната среда.

               (9)

               Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати (4) следва да бъде съответно изменена.

               (10)

               Настоящата директива се прилага без да се засяга законодателството на Общността, установяващо минимални изисквания за закрила на работниците, които се съдържат в Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (5), и основаващите се на нея специални директиви, и по-конкретно Директива 98/24/ЕО на Съвета от 7 април 1998 г. за опазване на здравето и безопасността на работниците от рискове, свързани с химични агенти на работното място (6).

               (11)

               В съответствие с точка 34 от Междуинституционалното споразумение за по-добро законотворчество (7), държавите-членки се насърчават да изготвят за себе си и в интерес на Общността свои собствени таблици, които, доколкото е възможно, илюстрират съответствието между настоящата директива и мерките за нейното транспониране, и да ги направят обществено достояние,

         ПРИЕХА НАСТОЯЩАТА ДИРЕКТИВА:
   Член 1
   Приложение I към Директива 76/769/ЕИО се изменя, както е посочено в приложението към настоящата директива.
   Член 2
   1.   Държавите-членки приемат и публикуват не по-късно от 3 октомври 2008 г. законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
   Те прилагат тези мерки, считано от 3 април 2009 г.
   Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила в деня на нейното публикуване в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Страсбург на 25 септември 2007 година.

            За Европейския парламент

            Председател

         H.-G. PÖTTERING

            За Съвета

            Председател

         M. LOBO ANTUNES

      (1)  ОВ C 318, 23.12.2006 г., стр. 115.

      (2)  Становище на Европейския парламент от 14 ноември 2006 г. (ОВ C 314 E, 21.12.2006 г., стр. 111), Обща позиция на Съвета от 19 април 2007 г. (ОВ C 109 Е, 15.5.2007 г., стр. 1) и Позиция на Европейския парламент от 10 юли 2007 г. (все още непубликувана в Официален вестник).

      (3)  ОВ L 395, 31.12.1992 г., стр. 1. Регламент, последно изменен с Регламент (ЕО) № 806/2003 (ОВ L 122, 16.5.2003 г., стр. 1).

      (4)  ОВ L 262, 27.9.1976 г., стр. 201. Директива, последно изменена с Директива 2006/139/ЕО на Комисията (ОВ L 384, 29.12.2006 г., стр. 94).

      (5)  ОВ L 183, 29.6.1989 г., стр. 1. Директива, последно изменена с Директива 2007/30/ЕО на Европейския парламент и на Съвета (ОВ L 165, 27.6.2007 г., стр. 21).

      (6)  ОВ L 131, 5.5.1998 г., стр. 11. Директива, изменена с Директива 2007/30/ЕО.

      (7)  ОВ C 321, 31.12.2003 г., стр. 1.

      ПРИЛОЖЕНИЕ
      В приложение I към Директива 76/769/ЕИО се създава следната точка:

                                 „19a

                                 Живак
                                 CAS № 7439-97-6

                                 1.

                                 Не може да се допуска на пазара:

                                             a)

                                             в клинични термометри за измерване на телесна температура;

                                             б)

                                             в други средства за измерване, предназначени за продажба на широк кръг потребители (напр. манометри, барометри, сфигмоманометри, термометри, различни от клинични термометри за измерване на телесна температура).

                                 2.

                                 Ограничението в параграф 1, буква б) не се прилага за:

                                             a)

                                             средствата за измерване, които са произведени преди повече от петдесет години към 3 октомври 2007 г.; или

                                             б)

                                             барометри (с изключение на барометрите по смисъла на буква а)) до 3 октомври 2009 г.

                                 3.

                                 До 3 октомври 2009 г. Комисията извършва преглед на възможностите за по-безопасни и надеждни алтернативни решения, които са технически и икономически приложими, за сфигмоманометри и други средства за измерване, съдържащи живак, използвани в здравеопазването, както и за друга професионална и промишлена употреба.
                                 Въз основа на този преглед или веднага след получаване на нова информация за по- надеждни алтернативи за сфигмоманометри и други средства за измерване, съдържащи живак, Комисията, по целесъобразност, представя законодателно предложение за разширяване обхвата на ограниченията по параграф 1 за сфигмоманометри и други средства за измерване, използвани в здравеопазването, както и за друга професионална и промишлена употреба, с оглед постепенното изваждане от употреба на живака в средствата за измерване, когато това е технически и икономически осъществимо.“


title: Директива на Съвета от 29 юни 1982 година за изменение на Директиви 69/169/ЕИО и 77/800/ЕИО относно правилата за данъка върху оборота и акциза, приложими при международни пътувания

text:
Важна правна забележка

|

31982L0443

Официален вестник n° L 206 , 14/07/1982 стр. 0035 - 0036 специално финландско издание: глава 9 том 1 стр. 0094  специално испанско издание: глава 09 том 1 стр. 0132  специално шведско издание: глава 9 том 1 стр. 0094  специално португалско издание глава 09 том 1 стр. 0132  специално чешко издание глава 09 том 01 стр. 89  - 90 специално испанско издание глава 09 том 01 стр. 89  - 90 специално унгарско издание глава 09 том 01 стр. 89  - 90 специално литвийско издание глава 09 том 01 стр. 89  - 90 LV.ES глава 09 том 01 стр. 89  - 90 MT.ES глава 09 том 01 стр. 89  - 90 PL.ES глава 09 том 01 стр. 89  - 90 SK.ES глава 09 том 01 стр. 89  - 90 специално словенско издание глава 09 том 01 стр. 89  - 90

		19820629Директива на Съветаот 29 юни 1982 годиназа изменение на Директиви 69/169/ЕИО и 77/800/ЕИО относно правилата за данъка върху оборота и акциза, приложими при международни пътувания(82/443/EИО)СЪВЕТЪТ НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност, и по-специално член 99 от него,като взе предвид предложението на Комисията [1],като взе предвид становището на Асамблеята [2],като взе предвид становището на Икономическия и социален комитет [3],като има предвид, че вътрешнообщностните необлагаеми облекчения допринасят за взаимонавлизането на икономиките на държавите-членки;като има предвид, че за да се постигне тази цел и в интерес на гражданите на държавите-членки, стойността на освобождаването, предвидено в член 2 от Директива 69/169/ЕИО на Съвета от 28 май 1969 г. за хармонизиране на законовите, подзаконовите и административните разпоредби относно освобождаването от данък върху оборота и акциз на внос при международните пътувания [4], последно изменена с Директива 81/933/ЕИО [5], би следвало да се увеличи;като има предвид, че за изразяване на алкохолно съдържание е необходимо да се вземе под внимание Директива 76/766/ЕИО на Съвета от 27 юли 1976 г. относно сближаването на законодателствата на държавите-членки по отношение на таблиците за алкохолно съдържание [6], и съответно да се изменят членове 4 и 5 от Директива 69/169/ЕИО и член 1 от Директива 77/800/ЕИО на Съвета от 19 декември 1977 г. за дерогацията, предоставена на Кралство Дания, относно правилата за данъка върху оборота и акциза, приложими при международни пътувания [7];като има предвид, че въз основа на настоящата икономическа ситуация на Кралство Дания би следвало да се предостави допълнителен период, в който да се прилагат по-високи облекчения на стойността за лица, пътуващи от други държави-членки на Общността,ПРИЕ НАСТОЯЩАТА ДИРЕКТИВА:Член 1Членове 1 и 2 от Директива 69/169/ЕИО се изменят, както следва:1. В член 1, параграф 3 "40 европейски мерни единици" се заменя със "сумата, определена в параграф 1".2. В член 2, параграф 1 "180 европейски мерни единици" се заменя с "210 ECU".3. В член 2, параграф 2 "50 европейски мерни единици" се заменя с "60 ECU".4. В член 2, параграф 3 "180 eвропейски мерни единици" се заменя със "сумата, определена в параграф 1".Член 2В членове 4 и 5 от Директива 69/169/ЕИО и член 1 от Директива 77/800/ЕИО "22°" се заменя с "22 % обем".Член 31. Държавите-членки приемат мерките, необходими, за да се съобразят с настоящата директива от 1 януари 1983 г.Въпреки това, Кралство Дания въвежда в сила мерките, необходими, за да се съобрази с член 1, параграф 2, не по-късно от 1 януари 1984 г.2. Държавите-членки уведомяват Комисията за разпоредбите, които те приемат в областта, уредена с настоящата директива.Член 4Адресати на настоящата директива са държавите-членки.Съставено в Брюксел на 29 юни 1982 година.За СъветаПредседателP. de Keersmaeker[1] ОВ С 318, 19.12.1979 г., стр. 5.[2] ОВ С 117, 12.5.1980 г., стр. 83.[3] ОВ С 113, 7.5.1980 г., стр. 34.[4] ОВ L 133, 4.6.1969 г., стр. 6.[5] ОВ L 338, 25.11.1981 г., стр. 24.[6] ОВ L 262, 27.9.1976 г., стр. 149.[7] ОВ L 336, 27.12.1977 г., стр. 21.--------------------------------------------------


title: Директива 2009/159/ЕС на Комисията от 16 декември 2009 година за изменение с цел привеждане в съответствие с техническия напредък на приложение III към Директива 76/768/ЕИО на Съвета относно козметичните продукти (Текст от значение за ЕИП)

text:
               18.12.2009

               BG

               Официален вестник на Европейския съюз

               L 336/29

      ДИРЕКТИВА 2009/159/ЕС НА КОМИСИЯТА

   от 16 декември 2009 година
   за изменение с цел привеждане в съответствие с техническия напредък на приложение III към Директива 76/768/ЕИО на Съвета относно козметичните продукти
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като взе предвид Директива 76/768/ЕИО на Съвета от 27 юли 1976 г. относно сближаването на законодателствата на държавите-членки, свързани с козметични продукти (1), и по-специално член 8, параграф 2 от нея,
   след консултации с Научния комитет по безопасност на потребителите,
   като има предвид, че:

               (1)

               В съответствие със стратегията за оценка на безопасността на веществата за боядисване на коса беше съгласувано с държавите-членки и заинтересованите страни, че датата 31 декември 2007 г. е подходяща за предоставянето на Научния комитет по безопасност на потребителите (наричан по-долу НКБП) на научни данни относно реакционните продукти, образувани върху скалпа от окисляващи вещества за боядисване на коса, и тяхната безопасност по отношение на потребителя.

               (2)

               Понастоящем са налице 31 вещества за боядисване на коса, чието използване в козметични продукти временно се допуска до 31 декември 2009 г. според ограниченията и условията, определени в част 2 от приложение III към Директива 76/768/ЕИО. Исканите научни данни относно безопасността на реакционните продукти, образувани от окисляващи вещества за боядисване на коса, бяха предоставени от козметичната индустрия на НКБП преди одобрения краен срок 31 декември 2007 г.

               (3)

               Предоставените данни бяха оценени от НКБП. През януари 2009 г. в становището си НКБП направи заключението, че не е в състояние окончателно да оцени риска, свързан с реакционните продукти на боите за коса с окислител, поради непълнотата на предоставената от индустрията документация. До края на септември 2009 г. козметичната индустрия представи липсващите данни.

               (4)

               С оглед на казаното по-горе оценката на риска по отношение на предоставените допълнителни данни и окончателното становище, давано от НКБП относно безопасността на реакционните продукти, ще изискват срок, надхвърлящ временно определения краен срок 31 декември 2009 г. по отношение на веществата, включени в списъка в част 2 от приложение III.

               (5)

               Поради това окончателната уредба по отношение на 31 вещества за боядисване на коса, включени в списъка в част 2 от приложение III, въз основа на оценката на риска, свързан с техните реакционни продукти, и нейното прилагане в законовите актове на държавите-членки няма да се осъществи преди временно определения краен срок. Следователно тяхното временно използване в козметични продукти според настоящите ограничения и условия, определени в част 2 от приложение III, следва да бъде удължено. Новият удължен краен срок 31 декември 2010 г. се смята за достатъчен за окончателна уредба по отношение на тези вещества.

               (6)

               Следователно Директива 76/768/ЕИО следва да бъде съответно изменена.

               (7)

               Мерките, предвидени в настоящата директива, са в съответствие със становището на Постоянния комитет по козметичните продукти,

         ПРИЕ НАСТОЯЩАТА ДИРЕКТИВА:
   Член 1
   Изменение на Директива 76/768/ЕИО
   В референтните номера 3, 4, 5, 6, 10, 11, 12, 16, 19, 20, 21, 22, 25, 26, 27, 29, 31, 32, 33, 34, 35, 36, 37, 38, 39, 44, 48, 49, 50, 55 и 56 в колона ж) от част 2 от приложение III към Директива 76/768/ЕИО датата „31.12.2009 г.“ се заменя с „31.12.2010 г.“.
   Член 2
   Транспониране
   1.   Държавите-членки приемат и публикуват най-късно до 31 декември 2009 г. законовите, подзаконовите и административните разпоредби, необходими, за да се съобразят с изискванията в настоящата директива. Те незабавно съобщават на Комисията текста на тези разпоредби.
   Държавите-членки прилагат посочените разпоредби, считано от 1 януари 2010 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, обхваната в настоящата директива.
   Член 3
   Влизане в сила
   Настоящата директива влиза в сила на третия ден след публикуването ѝ в Официален вестник на Европейския съюз.
   Член 4
   Адресати
   Адресати на настоящата директива са държавите-членки.

      Съставено в Брюксел на 16 декември 2009 година.

            За Комисията

         José Manuel BARROSO

            Председател

      (1)  ОВ L 262, 27.9.1976 г., стр. 169.


title: Директива 2003/107/ЕО на Европейския парламент и на Съвета от 5 декември 2003 година за изменение на Директива 96/16/ЕО на Съвета относно статистическите изследвания на млякото и млечните продукти

text:
Важна правна забележка

|

32003L0107

Официален вестник n° L 007 , 13/01/2004 стр. 0040 - 0040 специално чешко издание глава 3 том 41 стр. 617  - 617 специално испанско издание глава 3 том 41 стр. 617  - 617 специално унгарско издание глава 3 том 41 стр. 617  - 617 специално литвийско издание глава 3 том 41 стр. 617  - 617 LV.ES глава 3 том 41 стр. 617  - 617 MT.ES глава 3 том 41 стр. 617  - 617 PL.ES глава 3 том 41 стр. 617  - 617 SK.ES глава 3 том 41 стр. 617  - 617 специално словенско издание глава 3 том 41 стр. 617  - 617

		20031205Директива 2003/107/ЕО на Европейския парламент и на Съветаот 5 декември 2003 годиназа изменение на Директива 96/16/ЕО на Съвета относно статистическите изследвания на млякото и млечните продуктиЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,като взеха предвид Договора за създаване на Европейската общност, и по-специално член 285, параграф 1 от него,като взеха предвид предложението на Комисията,в съответствие с процедурата, предвидена в член 251 от Договора [1],като имат предвид, че:(1) Целта на Директива 96/16/ЕО на Съвета [2] е да осигури надеждни и сравними данни за производството и употребата на мляко и надеждна, редовна, краткосрочна информация за доставките на мляко за предприятия, които обработват или преработват мляко и за производството на млечни продукти в държавите-членки.(2) С оглед на нарастващото икономическо значение на протеиновото съдържание на млякото става все по-необходимо да се разполага със статистическа информация за протеиновото съдържание на основните млечни продукти.(3) Специализацията в земеделието като цяло се увеличава, а млечният сектор по-специално е понастоящем в процес на регионална специализация, което предизвиква огромни различия между регионите на една и съща държава-членка, и така налага подробна информация на регионално ниво.(4) За да се гарантира сравнимост на резултатите, методологическите доклади трябва да се изготвят в съответствие със стандартен формат,ПРИЕХА НАСТОЯЩАТА ДИРЕКТИВА:Член 1Директива 96/16/ЕО на Съвета се изменя, както следва:1. Член 4 се изменя, както следва:a) към параграф 1, буква б) се добавя следното:"iv) протеиновото съдържание на основните млечни продукти, основано на методите за измерване или изчисляване, които са най-подходящи за гарантиране на надеждни данни;v) количеството краве мляко, произведено от земеделски стопанства на регионална основа (териториална единица NUTS 2) съгласно най-подходящите методи за измерване или изчисляване за гарантиране надеждност на данните.";б) параграф 2 се заличава;2. Последното изречение от член 5, параграф 2 се заменя със следното:"Държавите-членки уведомяват Комисията ежегодно за методологическата информация, свързана с информацията, посочена в член 4, параграф 1, като използват стандартен въпросник, изготвен от Комисията съгласно процедурата, предвидена в член 7."3. Член 6, параграф 3 се изменя, както следва:a) в буква б) второто тире се заличава;б) буква в) се заменя със следното:"в) през месец септември от годината, следваща годината на референтната дата, резултатите, посочени в член 1, точка 2 и в член 4, параграф 1, буква б), v) и в буква в)."Член 2Държавите-членки приемат законовите, подзаконовите и административните разпоредби, необходими за да се съобразят с настоящата директива, най-късно до 31 март 2004 г. Те незабавно информират Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.Член 3Настоящата директива влиза в сила на двадесетия ден след публикуването ѝ в Официален вестник на Европейския съюз.Член 4Адресати на настоящата директива са държавите-членки.Съставено в Брюксел на 5 декември 2003 година.За Европейския парламентПредседателP. CoxЗа СъветаПредседателP. Lunardi[1] Становище на Европейския парламент от 2 септември 2003 г. (все още непубликувано в Официален вестник) и Решение на Съвета от 17 ноември 2003 г.[2] ОВ L 78, 28.3.1996 г., стр. 27.--------------------------------------------------


title: Директива за свободния достъп до квалифицираните професии в областта на ядрената енергетика

text:
Важна правна забележка

|

31962L0302

Официален вестник n° 057 , 09/07/1962 стр. 1650 - 1652 специално финландско издание: глава 5 том 1 стр. 0024  специално шведско издание: глава 5 том 1 стр. 0024  специално датско издание поредица I глава 1959-1962 стр. 0217  специално английско издание: поредица I глава 1959-1962 стр. 0245  специално чешко издание глава 05 том 01 стр. 3  - 6 специално испанско издание глава 05 том 01 стр. 3  - 6 специално унгарско издание глава 05 том 01 стр. 3  - 6 специално литвийско издание глава 05 том 01 стр. 3  - 6 LV.ES глава 05 том 01 стр. 3  - 6 MT.ES глава 05 том 01 стр. 3  - 6 PL.ES глава 05 том 01 стр. 3  - 6 SK.ES глава 05 том 01 стр. 3  - 6 специално словенско издание глава 05 том 01 стр. 3  - 6

		19620305Директиваза свободния достъп до квалифицираните професии в областта на ядрената енергетикаСЪВЕТЪТ НА ЕВРОПЕЙСКАТА ОБЩНОСТ ЗА АТОМНА ЕНЕРГИЯ,като взе предвид Договора за създаване на Европейската общност за атомна енергия и по-специално член 96 от него,като взе предвид предложението на Комисията,като взе предвид становището на Икономическия и социален комитет,след консултации с Асамблеята,като има предвид, че гарантирането на свободен достъп до квалифицираните професии в областта на ядрената енергетика е съществено важно условие за постигането на целите на Европейската общност за атомна енергия;като има предвид, че упражняването на тези професии изисква специфични познания, свързани с ядрената енергетика; като има предвид, че специалното обучение за такива професии е все още в организационен стадий; като има предвид, че познанията, които са специфични за ядрената област, много често се натрупват единствено чрез практиката;като има предвид, че правилата, приложими по отношение на правото за достъп до квалифицирана професия в областта на ядрената енергетика следва да се съгласуват с тези, регулиращи свободата на движение на работници в рамките на Европейската икономическа общност;като има предвид, че мерките, взети в изпълнение на членове 48 и 49 от Договора за създаване на Европейската икономическа общност, предвиждат автоматичното отпускане на необходимите разрешителни на работниците, на които са отправени поименни предложения за определени категории работа,ПРИЕ НАСТОЯЩАТА ДИРЕКТИВА:Член 1Държавите-членки, в съответствие с настоящата директива, приемат всички необходими мерки за премахването на всички ограничения, основаващи се на националността, които въздействат върху правото на гражданите на някоя държава-членка за достъп до квалифицираните професии в областта на ядрената енергетика.Член 2За целите на настоящата директива "квалифицирана професия" означава професия в областта на ядрената енергетика, за която се изискват специфични ядрени познания, за придобиването на които се изисква специално обучение или поне пет месеца практика и които се отнасят до:а) изследвания, отнасящи се до ядрената енергетика, извършени в областите, изброени в приложение I от договора;б) наблюдението, поддръжката, поправката или техническата експлоатация на съоръжения и екипировка за:- производството, отделянето или всяка друга употреба на руди, суровини или изкопаеми суровини, или за преработката на облъчените ядрени горива,- отделянето на изотопи,- производството на специални суровини, необходими в областта на ядрената енергетика, каквито са регулаторните или структурните, облицоващите или защитни суровини, специално разработени за нуждите на ядрената енергетика,- производството на ядрена енергия,- унищожаването на ядрените отпадъци и радиоактивните примеси,- транспортирането и складирането на радиоактивните суровини,- производството, подготовката и употребата на радиоактивни изотопи;в) планиране, разработка или изграждане на съоръжения и екипировка, или на съставните части на съоръженията и екипировката, използвани в областите, изброени в алинеи а) и б);г) защита срещу радиация.Член 3Професиите, изброени в приложението към настоящата директива във всички случаи трябва да бъдат признати като отговарящи на определението за квалифицирана професия, дадено в член 2.Член 4Държавите-членки приемат всички необходими мерки за автоматичното отпускане на изискваните разрешителни за упражняването на всяка от професиите, цитирани в член 2 и 3. Условията за отпускане на тези разрешителни в никакъв случай не трябва да бъдат по-либерални от условията по отношение на офертите за посочените лица, заложени в разпоредбите на членове 48 и 49 от Договора за създаване на Европейската икономическа общност.Член 5По отношение на всяка материя, която не е обхваната от настоящата директива, държавите–членки прилагат мерките, приети в изпълнение на Договора за създаване на Европейската икономическа общност, който се отнася до свободното движение на работници.Настоящата директива не засяга мерките, приети в приложение на Договора за създаване на Европейската общност за въглища и стомана, които се отнасят до работниците, които имат призната квалификация за длъжностите в областта на въгледобива или стоманопроизводството.Член 6Адресати на настоящата директива са държавите-членки.Съставено в Брюксел на 5 март 1962 година.За СъветаПредседателM. Couve de Murville--------------------------------------------------19620305ПРИЛОЖЕНИЕПърви списък на видовете квалифицирани професии по смисъла на член 2 от настоящата директива.Длъжност, изискваща познания, равни на тези, които се изискват за ядрен инженер или за ядрен техникДлъжност, изискваща познания в една от следните области:- условия на работа, присъщи за областта на ядрената енергетика и разработката на ядрена екипировка (ядрен инженер и ядрен техник),- специални механични проблеми в областта на ядрената енергетика и разработката на помощна екипировка (инженер-механик и техник),- действие на лъчеизпускане на материята и ядрени свойства на различните вещества, използвани като горива, регулатори или структурни материали за ядрена екипировка; приготвяне на ядрени вещества, за преработка на облъчени горива, за унищожаване на радиоактивните отпадъци или за обеззаразяване (инженер-химик и техник),- свойства на керамиките, използвани в областта на ядрената енергетика (уранов и ториев окис, уранов карбид и т.н.) (инженер по керамиките и техник),- свойства на структурните материали за ядрени реактори, на облицовъчните материали за горива и за метални горива; реакция на тези материали по време на облъчването и в присъствието на веществата, използвани в реакторите или в преработвателните приспособления (инженер-металург и техник),- контрол на ядрените реактори; измерване на радиоактивността (електронен инженер и техник),- неутронна физика на ядрените реактори и съществени изисквания, произтичащи от нея (инженер и техник по термодинамиката),- характерни особености и наблюдение на функционирането на реактора и необходими мерки в случай на значителна повреда (инженер и техник по функционирането),- оценка и проверка на техническата изправност на реактора и на експерименталната ядрена инсталация (инженер и техник по изправността).Проспектор (лице, занимаващо се с изследване на земните залежи)Длъжност, която се състои в локализиране с помощта на специални инструменти (Гайгер-мюлеров брояч и т.н.) на следи от радиоактивност, дори и минимални, на местата, посочени от геолозите; интерпретация на получената информация с цел да се насочват бъдещи изследвания.Сондьор на уранови миниДлъжност, която изисква умения да се управляват операции, свързани със тестовете за сондиране, с цел да се определи естеството на почвата и да се локализира присъствието на радиоактивни материали и интерпретация на получената информация, с цел да се насочват последващите операции.Управител на мина в уранови руднициДлъжност, включваща управлението, надзора и/или контрола на една или повече или на всички подземни секции или дейности в уранова мина, или в извършването на технически изследвания или на сложни измервания и надзор на спазването на мерките за безопасност, наложени от специфичния характер на тези мини.Лабораторен техникДлъжност, включваща изучаването на радиоактивните руди и извършването в сътрудничество с анализатори на химически и физични анализи на взетите проби, за да се определи интензитетът на радиацията на пробите, техният химически състав и други характеристики.Индустриален работник/надзирател, натоварен с подготовката на горивни елементиДлъжност, включваща извършването на операции, които са част от производството, чрез коване на горивни елементи, на тяхното инспектиране и изпитване; подготовката и приемането на метални бидони за горивата.Водач на реакторДлъжност, включваща управлението на реактор и изискваща познания на основите на електроника и динамика на реакторите, и също така и способност за интерпретация на диаграми, и умения за локализиране и овладяване на малки аварии.Началник на водачите на реакториДлъжност, включваща управлението на реактор и изискваща добри общи познания, както и перфектно познаване на всички характерни особености на реактора; способност за издаване на заповеди и за взимане на решения.Индустриален работник/оператор, натоварен със зареждането, разтоварването и дезактивирането на ядрените гориваДлъжност, изискваща способност за маневриране, в съответствие с инструкциите, приспособленията за зареждане, разтоварване и дезактивиране на ядрените горива.Лабораторен техник (топла лаборатория)Длъжност, изискваща способности за интерпретиране на диаграми и за извършване на необходимия монтаж и реглаж, за предприемане на самостоятелен тест, в съответствие с детайлирани инструкции и за изразяване на резултатите в количествени знаци; познание за опасностите, произтичащи от радиацията, и умения да се използват апаратури за контрол от разстояние.Чертожник инженер със специалност в ядрената областДлъжност, изискваща способността да се подготви схематично разработка, представена писмено и да се илюстрира с помощта на бързо оформени чертежи или скици, които дават визуална представа за предмета на проекта, така както е бил определен и да се прилагат действащите правила за защита от радиация.Индустриален работник/оператор (практически ускорител)Длъжност, включваща управлението и поддръжката на апаратурите с високо напрежение за електростатичните ускорители; изработването, употребата и поддръжката на йонни източници; поддръжката и управлението на апаратурите за отчитане и измерване на радиоактивността и т.н.Служител по радиоактивната защитаДлъжност, включваща надзор над сигурността на персонала, управляващ реакторите или на персонала в урановите мини и в другите ядрени инсталации, и изискваща солидни познания за опасностите, произтичащи от радиация и от защитата от радиация.Служител по обеззаразяванетоДлъжност, изискваща способност да се предприемат, в случай на заразяване,необходимите мерки и определени специални операции по обеззаразяване и, ако е необходимо, да се предприемат практични мерки.--------------------------------------------------


title: Директива 97/46/EО на Комисията от 25 юли 1997 година за изменение на Директива 95/44/ЕО относно условията, при които някои вредители, растения, продукти с растителен произход и друга техника и инструменти, включени в приложения I до V към Директива 77/93/ЕИО на Съвета, могат да бъдат въвеждани или да се движат в Общността или някои нейни защитени зони за опитни или научни цели, както и за селекция

text:
Важна правна забележка

|

31997L0046

Официален вестник n° L 204 , 31/07/1997 стр. 0043 - 0046 специално чешко издание глава 3 том 21 стр. 265  - 268 специално испанско издание глава 3 том 21 стр. 265  - 268 специално унгарско издание глава 3 том 21 стр. 265  - 268 специално литвийско издание глава 3 том 21 стр. 265  - 268 LV.ES глава 3 том 21 стр. 265  - 268 MT.ES глава 3 том 21 стр. 265  - 268 PL.ES глава 3 том 21 стр. 265  - 268 SK.ES глава 3 том 21 стр. 265  - 268 специално словенско издание глава 3 том 21 стр. 265  - 268

		19970725Директива 97/46/EО на Комисиятаот 25 юли 1997 годиназа изменение на Директива 95/44/ЕО относно условията, при които някои вредители, растения, продукти с растителен произход и друга техника и инструменти, включени в приложения I до V към Директива 77/93/ЕИО на Съвета, могат да бъдат въвеждани или да се движат в Общността или някои нейни защитени зони за опитни или научни цели, както и за селекцияКОМИСИЯТА НА ЕВРОПЕЙСКИТЕ ОБЩНОСТИ,като взе предвид Договора за създаване на Европейската икономическа общност,като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или за растителните продукти и срещу разпространението им в Общността [1], последно изменена с Директива 97/14/ЕО на Комисията [2], и по-специално член 3, параграф 7, буква д), член 4, параграф 5, член 5, параграф 5 и член 12, параграф 3в от нея,като има предвид, че разпоредбите на Директива 77/93/ЕИО предвиждат, че вредителите, изброени в приложения I и II, не могат да бъдат въвеждани и разпространявани сами или заедно със съответните растения или продукти от растителен произход, изброени в приложение II на горепосочената директива в Общността или в някои защитени зони на Общността;като има предвид, че Директива 77/93/ЕО предвижда, че растенията, продуктите от растителен произход и другите предмети, изброени в приложение III, не могат да бъдат внасяни в Общността или в някои нейни защитени зони;като има предвид също така че растенията, продуктите от растителен произход и другите предмети, изброени в приложение IV на горепосочената директива, не могат да бъдат въвеждани или придвижвани в Общността или някои нейни защитени зони, освен ако не са изпълнени съответните специални изисквания, посочени в гореспоменатото приложение;като има предвид, растенията, продуктите от растителен произход и другите предмети, изброени в приложение V, част Б към Директива 77/93/ЕО, с произход от трети страни, не могат да бъдат внасяни в Общността, освен ако отговарят на стандартите и изискванията на гореспоменатата директива и са придружени от официален фитосанитарен сертификат, който гарантира това съответствие, и също така се проверява официално изпълнението на тези условия;като има предвид, че член 3, параграф 7, буква д), член 4, параграф 5, член 5, параграф 5 и член 12, параграф 3, буква в) от горепосочената директива постановяват, че тези правила не важат за внасянето и движението на такива вредители, растения, продукти с растителен произход и други предмети за опитни и научни цели и за селекция, при условие за спазване на някои условия, които следва да бъдат определени на равнището на Общността;като има предвид, че Директива 95/44/ЕО [3] на Комисията определя условията, които трябва да бъдат изпълнени в случаите на такова въвеждане и движение, за предотвратяване на риск от разпространение на вредители;като има предвид, че в държавите-членки съществува необходимост от внос на ластуно- или грудко- формиращи видове на Solanum L. и техни хибриди, предназначени за засаждане, за сортова селекция, за съхраняване на генетичен материал или за научноизследователски цели;като има предвид, че Решение 80/862/ЕИО на Комисията [4], последно изменено с Решение 96/713/ЕО [5], постанови условията, които трябва да бъдат спазвани при въвеждането или движението на горепосочените растения, за предотвратяване всякакъв риск от разпространение на вредители;като има предвид, че измененото Решение 80/862/ЕИО важи до 31 декември 1997 г. и следователно е уместно уредените в него условия да бъдат включени в настоящата директива;като има предвид, че е необходимо да се определят условията, които трябва да бъдат спазвани при въвеждането или движението на горепосочените растения, за предотвратяване на рискове от разпространение на вредители;като има предвид, че тези условия следва да бъдат съобразени с новите достижения в методите за изпитване за откриване на заболявания по картофите и с новите знания вредителите по картофите, за установяване присъствието на които е необходимо изпитване;като има предвид, че мерките, предвидени в настоящата директива, са в съответствие със становището на Постоянния фитосанитарен комитет,ПРИЕ НАСТОЯЩАТА ДИРЕКТИВА:Член 1Директива 95/44/ЕО се изменя, както следва:1) Член 1, параграф 1 се заменя със следното:"1. Държавите-членки гарантират, че за всички дейности за опитни или научни цели и за селекция, по-нататък наричани "дейностите", които предполагат употребата на вредители, растения, продукти с растителен произход и други инструменти и техника съобразно член 3, параграф 7, буква д), член 4, параграф 5, член 5, параграф 5 или член 12, параграф 3в от Директива 77/93/ЕИО, наричани по-нататък "материалът", на отговорните служебни организации се предава заявление преди внасянето на такъв материал в или движението му в границите на която и да е държава-членка или съответните ѝ защитени зони."(2) В приложение III, част A, се добавя следният текст:"Раздел IV: Растения от ластуно- или грудко-формиращи видове на Solanum L. и техни хибриди, предназначени за садене.1. Растителният материал, когато е уместно, се подлага на лечебни процедури, както е постановено в Техническите насоки на (ФАО)/ Международен институт по растителни генетични ресурси IPGRI.2. Всяка единица растителен материал след лечебните процедури, проведени по точка 1, се подлага на процедури за индексиране. Целият растителен материал, включително индексираните растения, се съхранява в одобрените помещения под карантинните условия, определени в приложение I. Растителният материал, предназначен за одобрение за официално пускане в движение, се съхранява в условия, способстващи за нормален цикъл на вегетативен растеж, и се подлага на визуална проверка за откриване на признаци и симптоми на вредители, включително на всички вредители, изброени в Директива 77/93/ЕИО, и на заболяването пожълтяване на жилите на картофите, при пристигането си и впоследствие на редовни интервали до остаряване, по време на периода на процедурите по индексирането.3. Процедурите по индексирането, посочени в точка 2, следват техническите правила, постановени в точка 5, с цел да се открият най-малко следните вредители:- Бактерииa) Clavibacter michiganensis (Smith) Davis и кол. ssp. sepedonicus (Spieckermann et Kotthoff) Davis et al.;б) Pseudomonas solanacearum (Smith) Smith.- Вируси и вирусо-подобни организмиa) Андийски картофен латентен вирус,б) Potato black ringspot virus,в) Картофен вретеновиден грудков вирусоид,г) Картофен жълт алфамовирус,д) Картофен вирус T,е) Андийски картофен петнист вирус,ж) Обикновени картофени вируси A, M, S, V, X и Y (включително Yo, Yn и Yc) и картофен leaf roll virusВ случaите на семе от картофи, процедурите по индексирането се провеждат, за да се открият най-малко вирусите и вирусо-подобните организми, упоменати по-горе от а) до д).4. Растителният материал, който е преминал визуалните проверки, описани в точка 2, и по който са били открити признаци и симптоми на вредители, се подлага на изследване, включително на изпитвания, когато е необходимо, за да се определят, доколкото е възможно, вредителите, причиняващи тези признаци и симптоми.5. Техническите разпоредби, посочени в точка 3, са следните:- — Бактерии1. За грудкови растения се изпитва долният край на всяка грудка. Стандартният размер на пробата е 200 грудки. Процедурата обаче може да се прилага и върху проби от по-малко от 200 грудки.2. За млади растения и калеми, включително микрорастения, се изпитват долните части на стъблото и, където е уместно, корените, на всяка единица растителен материал.3. Препоръчва се изпитването на потомствени грудки или на основи на стъбла за неформиращи грудки видове да се извършва един нормален цикъл на вегетативен растеж след тестването, описано в.точки 1 и 2.4. За материала, описан в точки. 1, методът за изпитване за Clavibacter michiganensis (Smith) Davis и др., вид sepedonicus (Spieckermann и Kotthoff) Davis и др. представлява методът на Общността, постановен в на Директива 93/85/ЕИО на Съвета [6]. Този метод на изпитване може да се прилага и за материала, описан в точка 2.5. За материала, описан в точка 1, методът за изпитване за Pseudomonas solanacearum (Smith) Smith е междинната схема на изпитване, постановена в приложението към решението на Комисията, което предстои да бъде взето, за да замени карантинна процедура № 26 за Pseudomonas solanacearum (Smith) Smith, както е постановено от Европейската и средиземноморска организация за растителна защита. Този метод може да се прилага и за материала, описан в точка 2.- Вируси и вирусо-подобни организми, различни от вретеновидните вирусоиди при картофите (potato spindle tuber viroid)1. Минималното изпитване за вегетативния материал (грудки, млади растения и калеми, в т. ч. микро-растения) включва серологичен тест, който се извършва по време на или около периода на цъфтене за всеки вредител от посочения списък с изключение на вретеновидния вирусоид при картофите, и последван от биологично изпитване на материала, показал отрицателни резултати на серологичния тест. За potato leaf roll virus се извършват два серологични теста.2. Изпитването на семената включва най-малкото серологичен тест, или биологичен такъв, ако не е възможен серологичен тест. Препоръчва се повторно изпитване определена част от отрицателните проби и изпитване при на гранични резултати посредством друг метод.3. Серологичните и биологичните изпитвания, описани в точки 1 и 2, се извършват върху парникови растения, като пробите се взимат от поне две места на всяко стъбло и включват младо, напълно разтворено листо от върха на всяко стъбло и по-старо листо от средната част на стъблото; проба се взима от всяко стъбло заради вероятността от несистемна инфекция. При серологичното изпитване не се събират листа от отделни растения, освен ако събирането не е показано в прилагания метод; листата от всяко стъбло обаче могат да бъдат събирани, за да се състави пробата за стъблото. При биологичното изпитване разрешено е събиране е смесване най-много на пет растения с инокулация на минимум сходни контролни растения.4. Подходящите контролни растения за биологичното изпитване, посочено в точки 1 и 2, са определени от Европейската и средиземноморска организация за растителна защита или други официално одобрени контролни растения, с които могат да се откриват вирусите.5. Само материалът, който е бил изпитван пряко, се пуска в движение след карантината. При индексирането на ямки може да се освобождава само потомството от изпитаните ямки. Грудката не се освобождава поради възможни проблеми с несистемни инфекции.- Вретеновиден вирусоид при картофите (potato spindle tuber viroid)1. За всеки материал се изпитват парникови растения непосредствено след като укрепнат, преди цъфтежа и производството на цветен прашец. Изпитването на грудкови кълнове) растения ин-витро (млади стръкчета се разглежда само като предварително изпитване.2. Пробите се взимат от напълно разтворено листо от върха на всяко стъбло на растението.3. Всички материали за изпитване се отглежда при температури, не по-ниски от 18 °C (за предпочитане над 20 °C и с най-малко 16-часов фото-период.4. Изпитването се извършва с радиоактивни или не-радиоактивни cDNA или RNA – проби, чрез метода return-PAGE (със сребро) или RT-PCR.5. Максималното допустимо групиране на пробите при метода return-PAGE е 5. Прилагането на това и по-големи групирания следва да бъде потвърдено.Член 21. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 1 януари 1998 г. Те незабавно информират Комисията за това.Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът за позоваване се определят от държавите-членки.2. Държавите-членки съобщават на Комисията текста на основните разпоредби на националното законодателство, които те приемат в областта, уредена с настоящата директива. Комисията информира останалите държави-членки за тези разпоредби.Член 3Настоящата директива влиза в сила на 20-тия ден от на публикуването ѝ в Официален вестник на Европейските общности.Член 4Адресати на настоящата директива са държавите-членки.Съставено в Брюксел на 25 юли 1997 година.За КомисиятаFranz FischlerЧлен на Комисията[1] ОВ L 26, 31.1.1977 г., стр. 20.[2] ОВ L 87, 2.4.1997 г., стр. 17.[3] ОВ L 184, 3.8.1995 г., стр. 34.[4] ОВ L 248, 19.9.1980 г., стр. 25.[5] ОВ L 326, 17.12.1996 г., стр. 70.[6] ОВ L 259, 18.10.1993 г., стр. 1."--------------------------------------------------